b'\n_START_ARTICLE_\nPes\xc3\xa4nkavallus\n_START_PARAGRAPH_\nPes\xc3\xa4nkavallus oli Suomessa aiemmin rikos, jossa aviopuolisot kavalsivat jotakin toisiltaan, lapset vanhemmiltaan, kasvatit kasvatusvanhemmiltaan, kuolinpes\xc3\xa4n osakkaat tai muut yhteisest\xc3\xa4 pes\xc3\xa4st\xc3\xa4 tai yhti\xc3\xb6n osakkaat pes\xc3\xa4st\xc3\xa4 tai yhti\xc3\xb6st\xc3\xa4. Siit\xc3\xa4 rangaistiin sakolla tai eritt\xc3\xa4in raskauttavissa tapauksissa korkeintaan vuodella vankeutta. Syytteen nostamiseksi asianomistajan tuli ilmoittaa rikos syytteeseen pantavaksi. N\xc3\xa4in s\xc3\xa4\xc3\xa4dettiin vuoden 1889 rikoslain (39/1889) 30. luvussa, joka kuului alkuper\xc3\xa4isen\xc3\xa4 seuraavasti:_NEWLINE_30 Luku. Pes\xc3\xa4nkavaltamisesta _NEWLINE_1\xc2\xa0\xc2\xa7. Jos aviopuolisot kavaltavat jotakin toisiltansa, taikka lapset vanhemmiltansa, taikka kasvatit kasvatusvanhemmiltansa, taikka kuolinpes\xc3\xa4n osakkaat tahi muut yhteisen pes\xc3\xa4n tai yhti\xc3\xb6n osamiehet pes\xc3\xa4st\xc3\xa4 tai yhti\xc3\xb6st\xc3\xa4; rangaistakoon syyllinen pes\xc3\xa4nkavaltamisesta sakolla. Jos asianhaarat ovat eritt\xc3\xa4in raskauttavat; olkoon rangaistus vankeutta korkeintaan yksi vuosi._NEWLINE_2\xc2\xa0\xc2\xa7. Pes\xc3\xa4nkavaltamisesta \xc3\xa4lk\xc3\xb6\xc3\xb6n virallinen syytt\xc3\xa4j\xc3\xa4 tehk\xc3\xb6 syytett\xc3\xa4, ellei asianomistaja ole ilmoittanut rikosta syytteeseen pantavaksi.\n_START_SECTION_\nHistoria ja nykytilanne\n_START_PARAGRAPH_\nVarsin samankaltainen s\xc3\xa4\xc3\xa4nn\xc3\xb6s oli jo vuoden 1734 lain rikoskaaren 51 luvussa. Voimassa olevasta rikoslaista pes\xc3\xa4nkavallus poistettiin vuoden 1991 alusta alkaen, kun laki rikoslain muuttamisesta (769/1990) tuli voimaan. Vanhojen s\xc3\xa4\xc3\xa4nn\xc3\xb6sten sijaan alettiin soveltaa rikoslain 28. lukua, joka sis\xc3\xa4lt\xc3\xa4\xc3\xa4 oikeuss\xc3\xa4\xc3\xa4nn\xc3\xb6kset varkaudesta ja kavalluksesta. Hallituksen esityksess\xc3\xa4 todettiin, ett\xc3\xa4 erillisest\xc3\xa4 pes\xc3\xa4nkavalluksen tunnusmerkist\xc3\xb6st\xc3\xa4 ehdotetaan luovuttavaksi ja ett\xc3\xa4 t\xc3\xa4ll\xc3\xb6in erityiss\xc3\xa4\xc3\xa4nn\xc3\xb6ksen puuttuessa pes\xc3\xa4nkavaltaminen sis\xc3\xa4ltyisi osin varkauden osin kavalluksen tunnusmerkist\xc3\xb6\xc3\xb6n sen mukaan, kenen hallusta omaisuus on anastettu.'